CELEX: 32013D0036(01)
Language: hu
Date: 2013-09-26 00:00:00
Title: 2013/646/EU: Az Európai Központi Bank határozata ( 2013. szeptember 26. ) az eurorendszer refinanszírozási műveleteivel és a fedezetek elfogadhatóságával kapcsolatos további átmeneti intézkedésekről (EKB/2013/36)

12.11.2013   
            
            
               HU
            
            
               Az Európai Unió Hivatalos Lapja
            
            
               L 301/13
            
         AZ EURÓPAI KÖZPONTI BANK HATÁROZATA
   (2013. szeptember 26.)
   az eurorendszer refinanszírozási műveleteivel és a fedezetek elfogadhatóságával kapcsolatos további átmeneti intézkedésekről
   (EKB/2013/36)
   (2013/646/EU)
   AZ EURÓPAI BANK KORMÁNYZÓTANÁCSA,
   tekintettel az Európai Unió működéséről szóló szerződésre és különösen annak 127. cikke (2) bekezdése első francia bekezdésére,
   tekintettel a Központi Bankok Európai Rendszere és az Európai Központi Bank Alapokmányára és különösen annak 3.1. cikke első francia bekezdésére, valamint annak 12.1., 14.3. és 18.2. cikkére,
   tekintettel az eurorendszer monetáris politikai eszközeiről és eljárásairól szóló 2011. szeptember 20-i EKB/2011/14 iránymutatásra (1) és a saját felhasználású, fedezetlen, állam által garantált banki kötvényeknek az eurorendszer monetáris politikai műveletei során fedezetként történő felhasználására vonatkozó szabályokról szóló, 2013. március 20-i EKB/2013/6 határozatra (2),
   tekintettel az eurorendszer refinanszírozási műveleteivel és a fedezetek elfogadhatóságával kapcsolatos további átmeneti intézkedésekről, valamint az EKB/2007/9 iránymutatás módosításáról szóló, 2013. március 20-i EKB/2013/4 iránymutatásra (3), a Ciprusi Köztársaság által kibocsátott vagy garantált forgalomképes adósságinstrumentumok elfogadhatóságához kapcsolódó átmeneti intézkedésekről szóló, 2013. július 5-i EKB/2013/22 határozatra (4),
   mivel:
   
               (1)
            
            
               A Központi Bankok Európai Rendszere és az Európai Központi Bank Alapokmányának 18.1. cikke szerint az Európai Központi Bank („EKB”) és azon tagállamok nemzeti központi bankjai (a továbbiakban: NKB-k), amelyek pénzneme az euro, hitelműveleteket végezhetnek hitelintézetekkel és más piaci szereplőkkel megfelelő fedezet mellett történő hitelnyújtás révén. Azokat az általános feltételeket, amelyek alapján az EKB és az NKB-k készek hitelműveleteket végrehajtani, ideértve az eurorendszer hitelműveleteihez alkalmazandó fedezetek elfogadhatósági követelményeit is, az EKB/2011/14 iránymutatás I. melléklete határozza meg, amely kiigazításra került a saját felhasználású, fedezetlen, állam által garantált banki kötvényeknek az eurorendszer monetáris politikai műveletei körében fedezetként történő felhasználására vonatkozó szabályokról szóló EKB/2013/6 határozat által.
            
         
               (2)
            
            
               Az EKB/2011/14 iránymutatás I. mellékletének 1.6. szakaszában foglaltak alapján a Kormányzótanács az eurorendszer monetáris politikai műveletei végrehajtásának eszközeit, feltételeit, követelményeit és eljárásait bármikor megváltoztathatja.
            
         
               (3)
            
            
               Az EKB/2013/4 iránymutatás és az EKB/2013/22 iránymutatás az eurorendszer hitelműveletei céljára elfogadható fedezettel kapcsolatos további átmeneti intézkedéseket határozott meg.
            
         
               (4)
            
            
               2013. július 17-én a Kormányzótanács a kockázatkezelési keretrendszerének további megerősítéséről döntött az eurorendszer monetáris politikai műveletei során elfogadható fedezetek elfogadhatósági követelményei és az azokra vonatkozó haircutok kiigazítása, valamint a keretrendszer átfogó összhangja és gyakorlati alkalmazása javítása érdekében egyes kiegészítő intézkedések elfogadása által. Ezen döntések közül egyesek hatással vannak az EKB/2013/4 iránymutatásban foglalt, az eurorendszer refinanszírozási műveleteivel és a fedezetek elfogadhatóságával kapcsolatos további átmeneti intézkedésekre, különösen az alapján elfogadott eszközfedezetű értékpapírokra vonatkozó fedezetértékelési haircutokra és törlesztésfolytonossági rendelkezésekre.
            
         
               (5)
            
            
               Ezen túlmenően a Kormányzótanács az eurorendszer átmeneti fedezeti keretszabályozása alá tartozó kiegészítő hitelkövetelésekre vonatkozó elfogadhatósági követelmények módosításáról döntött.
            
         
               (6)
            
            
               A (4) és (5) preambulumbekezdésben említett döntésekről EKB-határozatban kell rendelkezni,
            
         ELFOGADTA EZT A HATÁROZATOT:
   1. cikk
   Az EKB/2013/4 iránymutatás egyes rendelkezéseinek módosítása
   (1)   Az eurorendszer monetáris politikai műveleteinek vitelére és a fedezetek elfogadhatóságára vonatkozó, az ebben a határozatban foglalt szabályokat az eurorendszer egyéb, az eurorendszer monetáris politikai eszközeivel és eljárásaival kapcsolatos jogszabályi rendelkezéseivel és különösen az EKB/2013/4 iránymutatással együttesen kell alkalmazni.
   (2)   Az ezen határozat és az EKB/2013/4 iránymutatás és/vagy azokat nemzeti szinten végrehajtó rendelkezések közötti eltérés esetén ez a határozat alkalmazandó. Az NKB-k ezen határozat eltérő rendelkezésének hiányában továbbra is változatlanul alkalmazzák az EKB/2013/4 iránymutatás valamennyi rendelkezését.
   2. cikk
   Az ideiglenes keretrendszerben elfogadható eszközfedezetű értékpapírokra alkalmazandó haircutok
   (1)   Az EKB/2013/4 iránymutatás 3. cikkének (1) bekezdésében hivatkozott eszközfedezetű értékpapírokra az alábbi fedezetértékelési haircutok vonatkoznak:
   
               a)
            
            
               10 %, amennyiben azok legalább két „single-A” (5) minősítéssel rendelkeznek;
            
         
               b)
            
            
               22 %, amennyiben azok nem rendelkeznek legalább két „single-A” minősítéssel;
            
         (2)   Az EKB/2013/4 iránymutatás 3. cikkének (5) bekezdésében hivatkozott eszközfedezetű értékpapírokra 22 %-os haircut vonatkozik.
   3. cikk
   Törlesztésfolytonossági rendelkezések
   (1)   Az EKB/2013/4 iránymutatás 3. cikke (6) bekezdésének alkalmazásában a „törlesztésfolytonossági rendelkezések” az alábbi (2) bekezdésben meghatározott jelentéssel bírnak.
   (2)   A „törlesztésfolytonossági rendelkezések” az eszközfedezetű értékpapír jogi dokumentációjának a fedezeti törlesztőre vonatkozó rendelkezései, illetve a fedezeti törlesztő segítőjére (amennyiben nincsenek a fedezeti törlesztőre vonatkozó rendelkezések) vonatkozó rendelkezések. A fedezeti törlesztő segítőjére vonatkozó rendelkezések esetén a fedezeti törlesztő segítőjét ki kell jelölni, és azzal kell megbízni, hogy találjon megfelelő fedezeti törlesztőt egy kiváltó esemény bekövetkeztét követő hatvan napon belül az időben történő törlesztés, valamint az eszközfedezetű értékpapírok kezelése érdekében. Ezeknek a rendelkezéseknek a fedezeti törlesztő kijelölése érdekében tartalmazniuk kell szolgáltatóhelyettesítést kiváltó eseményeket is, amelyek lehetnek minősítésen, illetve nem minősítésen alapulók, például a jelenlegi szolgáltató kötelezettségeinek nemteljesítése.
   (3)   Az EKB/2013/4 iránymutatásban foglalt törlesztésfolytonossági rendelkezéseknek megfelelő azon eszközfedezetű értékpapírok, amelyek ennek a határozatnak a hatálybalépését megelőzően szerepeltek az elfogadható fedezetek listáján, az ezen határozat hatálybalépésének napját követő egy éven belül elfogadhatónak minősülnek.
   4. cikk
   Az egyes további hitelkövetelések elfogadhatóságára vonatkozó szabályok módosulása
   Az EKB/2013/4 iránymutatás 4. cikkének (3) bekezdésében hivatkozott kivételes körülmények fennállása esetén az NKB-k a Kormányzótanács előzetes jóváhagyásával elfogadhatnak hitelköveteléseket:
   
               a)
            
            
               az EKB/2013/4 iránymutatás 4. cikkének (1) és (2) bekezdése alapján egy másik NKB által megállapított elfogadhatósági feltételek és kockázat-ellenőrzési intézkedések alkalmazása során;
            
         
               b)
            
            
               bármely tagállam joga szerint, azon tagállam kivételével, amelyben az elfogadó NKB székhelye van;
            
         
               c)
            
            
               amelyek a hitelkövetelések összességébe beletartoznak, vagy amelyek fedezetét ingatlaneszközök képezik, amennyiben a hitelkövetelésre irányadó jog vagy az érintett adós (illetve a garanciavállaló, amennyiben az alkalmazandó) valamely EU-tagállamból származik azon tagállam kivételével, amelyben az elfogadó NKB székhelye van.
            
         5. cikk
   Hatálybalépés
   Ez a határozat 2013. október 1-jén lép hatályba.
   A 4. cikk 2014. január 1-jétől alkalmazandó.
   
      Kelt Frankfurt am Mainban, 2013. szeptember 26-án.
      
         
            az EKB elnöke
         
         Mario DRAGHI
      
   
   
      (1)  HL L 331., 2011.12.14., 1. o.
   
      (2)  HL L 95., 2013.4.5., 22. o.
   
      (3)  HL L 95., 2013.4.5., 23. o.
   
      (4)  HL L 195., 2013.7.18., 27. o.
   
      (5)  A „single-A” minősítés a Moody’s által végzett minősítés esetében legalább az „A3”, a Fitch illetve a Standard & Poor által végzett minősítés esetében az „A-”, illetve a DBRS által végzett minősítés esetében az „AL” minősítésnek felel meg.